CELEX: 32021R2195
Language: ro
Date: 2021-12-13 00:00:00
Title: Regulamentul de punere în aplicare (UE) 2021/2195 al Consiliului din 13 decembrie 2021 privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului

13.12.2021   
               
               
                  RO
               
               
                  Jurnalul Oficial al Uniunii Europene
               
               
                  LI 445/10
               
            
         REGULAMENTUL DE PUNERE ÎN APLICARE (UE) 2021/2195 AL CONSILIULUI
         din 13 decembrie 2021
         privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/1998 al Consiliului din 7 decembrie 2020 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (1), în special articolul 14 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 7 decembrie 2020, Consiliul a adoptat Regulamentul (UE) 2020/1998.
                  
               
                     (2)
                  
                  
                     La 8 decembrie 2020, într-o declarație a Înaltului Reprezentant în numele Uniunii Europene privind regimul mondial de sancțiuni al UE în materie de drepturi ale omului, Uniunea și statele sale membre și-au reafirmat angajamentul ferm față de promovarea și apărarea drepturilor omului în întreaga lume. Regimul mondial de sancțiuni al UE în materie de drepturi ale omului pune în evidență hotărârea Uniunii de a-și consolida rolul în cadrul eforturilor de combatere a încălcărilor grave ale drepturilor omului și a abuzurilor grave împotriva drepturilor omului la nivel mondial. Asigurarea exercitării efective a drepturilor omului de către fiecare individ este un obiectiv strategic al Uniunii. Respectarea demnității umane, a libertății, a democrației, a egalității și a statului de drept, precum și respectarea drepturilor omului reprezintă valori fundamentale ale Uniunii și ale politicii sale externe și de securitate comune.
                  
               
                     (3)
                  
                  
                     La 2 martie 2021, Consiliul a adoptat Decizia (PESC) 2021/372 (2) și Regulamentul de punere în aplicare (UE) 2021/371 (3), care au desemnat patru resortisanți ruși implicați în încălcări grave ale drepturilor omului în Rusia, inclusiv în arestări și detenții arbitrare, precum și în reprimarea pe scară largă și sistematică a libertății de întrunire pașnică și de asociere și a libertății de opinie și de exprimare.
                  
               
                     (4)
                  
                  
                     La 22 martie 2021, Consiliul a adoptat Decizia (PESC) 2021/481 (4) și Regulamentul de punere în aplicare (UE) 2021/478 (5), care au desemnat 11 persoane și patru entități implicate în încălcări grave ale drepturilor omului în China, Republica Populară Democrată Coreeană (RPDC), Libia, Eritreea, Sudanul de Sud și Rusia, inclusiv în acte de tortură, execuții extrajudiciare, dispariții forțate sau utilizarea sistematică a muncii forțate.
                  
               
                     (5)
                  
                  
                     Uniunea rămâne profund îngrijorată de încălcările grave ale drepturilor omului și de abuzurile grave împotriva drepturilor omului în diverse părți ale lumii, cum ar fi tortura și alte tratamente sau pedepse crude, inumane sau degradante, execuțiile și asasinatele extrajudiciare, sumare sau arbitrare, comise în Ucraina, Siria, Libia, Republica Centrafricană (RCA), Sudan și Mozambic de Grupul Wagner, o entitate militară privată fără personalitate juridică bazată în Rusia.
                  
               
                     (6)
                  
                  
                     Având în vedere dimensiunea internațională și gravitatea activităților Grupului Wagner, precum și impactul său destabilizator în aceste țări, Uniunea consideră că acțiunile Grupului Wagner subminează obiectivele politicii externe și de securitate comune, astfel cum sunt prevăzute la articolul 21 din TUE, în special obiectivul de a consolida și sprijini democrația, statul de drept, drepturile omului și principiile dreptului internațional, în conformitate cu articolul 21 alineatul (2) litera (b) din TUE.
                  
               
                     (7)
                  
                  
                     În acest context, trei persoane și o entitate ar trebui incluse pe lista persoanelor fizice și juridice, a entităților și a organismelor cărora li se aplică măsuri restrictive, prevăzută în anexa I la Regulamentul (UE) 2020/1998.
                  
               
                     (8)
                  
                  
                     Prin urmare, anexa I la Regulamentul (UE) 2020/1998 ar trebui modificată în consecință,
                  
               ADOPTĂ PREZENTUL REGULAMENT:
         
            Articolul 1
            Anexa I la Regulamentul (UE) 2020/1998 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 410 I, 7.12.2020, p. 1.
         
            (2)  Decizia (PESC) 2021/372 a Consiliului din 2 martie 2021 de modificare a Deciziei (PESC) 2020/1999 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (JO L 71 I, 2.3.2021, p. 6).
         
            (3)  Regulamentul de punere în aplicare (UE) 2021/371 al Consiliului din 2 martie 2021 privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (JO L 71 I, 2.3.2021, p. 1).
         
            (4)  Decizia (PESC) 2021/481 a Consiliului din 22 martie 2021 de modificare a Deciziei (PESC) 2020/1999 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (JO L 99 I, 22.3.2021, p. 25).
         
            (5)  Regulamentul de punere în aplicare (UE) 2021/478 al Consiliului din 22 martie 2021 privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (JO L 99 I, 22.3.2021, p. 1).
      
      
         
            ANEXĂ
            
               1.   
               Următoarele rubrici se adaugă pe lista persoanelor fizice prevăzută în secțiunea A („Persoane fizice”) din anexa I la Regulamentul (UE) 2020/1998:
               
                            
                        
                        
                           Nume
                           (transcriere cu caractere latine)
                        
                        
                           Nume
                        
                        
                           Informații de identificare
                        
                        
                           Motivele înscrierii pe listă
                        
                        
                           Data includerii pe listă
                        
                     
                           „16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (ortografia rusă)
                        
                        
                           Funcție (funcții): fondator și comandant al Grupului Wagner
                           Grad: locotenent-colonel (în rezervă)
                           Indicativ: Vagner, Wagner
                           Număr de identificare în Grupul Wagner: M-0209
                           Data nașterii: 1.6.1970 sau 11.6.1970
                           Locul nașterii: Asbest, oblastul Sverdlovsk, RSFS Rusă (în prezent, Federația Rusă)
                           Cetățenie: rusă
                           Adresă: Pskov, Federația Rusă
                           Sexul: masculin
                        
                        
                           Dimitriy Utkin, fost ofițer în serviciile de informații militare ruse (GRU), este fondatorul Grupului Wagner și răspunde de coordonarea și planificarea operațiilor vizând desfășurarea mercenarilor Grupului Wagner în diverse țări.
                           Având în vedere funcția sa de conducere în cadrul Grupului Wagner, este responsabil de abuzuri grave comise de acest grup împotriva drepturilor omului, cum ar fi de tortură și de execuții și asasinate extrajudiciare, sumare sau arbitrare.
                           Printre acestea se numără torturarea unui dezertor sirian de către patru membri ai Grupului Wagner în iunie 2017, în guvernoratul Homs, Siria. Potrivit unui fost membru al Grupului Wagner, Dimitriy Utkin a ordonat personal uciderea prin tortură a dezertorului, precum și filmarea faptei.
                        
                        
                           13.12.2021
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (ortografia rusă)
                        
                        
                           Funcție (funcții): mercenar al Grupului Wagner
                           Data nașterii: 1990
                           Cetățenie: rusă
                           Sexul: masculin
                        
                        
                           Stanislav Dychko, fost angajat al poliției din Stavropol, este un mercenar al Grupului Wagner.
                           Alături de alți trei mercenari ai Grupului Wagner, a participat la uciderea prin tortură a unui dezertor sirian în iunie 2017 în guvernoratul Homs, Siria.
                           Prin urmare, este responsabil de abuzuri grave împotriva drepturilor omului în Siria.
                        
                        
                           13.12.2021
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (ortografia rusă)
                        
                        
                           Funcție (funcții): consilier pe probleme de securitate pe lângă președintele Republicii Centrafricane (RCA)
                           Număr de identificare în Grupul Wagner: M-5658
                           Data nașterii: 12.1.1970
                           Locul nașterii: Leningrad, RSFS Rusă (în prezent, Federația Rusă)
                           Cetățenie: rusă
                           Sexul: masculin
                        
                        
                           Valery Zakharov, fost membru al securității statului rus (FSB), este consilierul de securitate al președintelui Republicii Centrafricane (RCA). Este o figură-cheie în structura de comandă a Grupului Wagner și menține legături strânse cu autoritățile ruse.
                           Având în vedere poziția sa influentă în RCA și rolul său de conducere în cadrul Grupului Wagner, este responsabil de abuzuri grave comise de acest grup împotriva drepturilor omului în RCA, cum ar fi de execuții și asasinate extrajudiciare, sumare sau arbitrare.
                           Printre acestea se numără asasinarea a trei jurnaliști ruși în 2018, a căror securitate se afla în responsabilitatea lui Valery Zakharov.
                        
                        
                           13.12.2021”
                        
                     
            
               2.   
               Următoarea rubrică se adaugă pe lista persoanelor juridice, a entităților și a organismelor prevăzută în secțiunea B („Persoane juridice, entități și organisme”) din anexa I la Regulamentul (UE) 2020/1998:
               
                            
                        
                        
                           Nume
                           (transcriere cu caractere latine)
                        
                        
                           Nume
                        
                        
                           Informații de identificare
                        
                        
                           Motivele înscrierii pe listă
                        
                        
                           Data includerii pe listă
                        
                     
                           „5.
                        
                        
                           Grupul Wagner, alias Grupul Vagner
                        
                        
                           Группа Вагнера
                           (ortografia rusă)
                        
                        
                            
                        
                        
                           Grupul Wagner este o entitate militară privată fără personalitate juridică bazată în Rusia, care a fost înființată în 2014 ca organizație succesoare a Corpului Slavon. Grupul Wagner este condus de Dimitriy Utkin și finanțat de Yevgeny Prigozhin. Grupul Wagner își finanțează și își desfășoară operațiile prin înființarea de entități locale și cu sprijinul administrațiilor locale.
                           Grupul Wagner este responsabil de abuzuri grave împotriva drepturilor omului în Ucraina, Siria, Libia, Republica Centrafricană (RCA), Sudan și Mozambic, cum ar fi de tortură și de execuții și asasinate extrajudiciare, sumare sau arbitrare.
                        
                        
                           13.12.2021”